LIETUVOS RESPUBLIKOS APLINKOS MINISTRAS

ĮSAKYMAS

DĖL Lietuvos Respublikos aplinkos MinistRO 2005 m. liepos 11 d. įsakymo Nr. D1-341 „Dėl Architektų kvalifikacinių reikalavimų ir atestavimo, atestatų galiojimo sustabdymo arba jų galiojimo panaikinimo, teisės pripažinimo ir tai įrodančių dokumentų išdavimo tvarkos aprašo patvirtinimo“ Pakeitimo

2014 m. liepos 31 d. Nr. D1-628

Vilnius

P a k e i č i u Architektų kvalifikacinių reikalavimų ir atestavimo, atestatų galiojimo sustabdymo arba jų galiojimo panaikinimo, teisės pripažinimo ir tai įrodančių dokumentų išdavimo tvarkos aprašą, patvirtintą Lietuvos Respublikos aplinkos ministro 2005 m. liepos 11 d. įsakymu Nr. D1-341 „Dėl Architektų kvalifikacinių reikalavimų ir atestavimo, atestatų galiojimo sustabdymo arba jų galiojimo panaikinimo, teisės pripažinimo ir tai įrodančių dokumentų išdavimo tvarkos aprašo patvirtinimo“:

1. Pakeičiu 7.1 papunktį ir jį išdėstau taip:

„7.1. kompleksinio teritorijų planavimo dokumento vadovo:“.

2. Pakeičiu 20.8 papunktį ir jį išdėstau taip:

„20.8. profesinė patirtis Tvarkos aprašo 20.4, 20.6 ir 20.7 papunkčiuose nurodytais atvejais – būti dalyvavusiam rengiant ir realizuojant bent vieną ypatingo statinio projektą, kuris įgyvendintas (statinys pastatytas), arba dalyvavusiam rengiant teritorijų planavimo dokumentą ar vadovaujant jo rengimui pagal teritorijų planavimo dokumentų rūšis ir teritorijų planavimo lygmenis, kuris patvirtintas:“.

3. Pakeičiu 21 punktą ir jį išdėstau taip:

„21. Pretendentas (raštu arba elektroniniu būdu) užpildo prašymą (1 priedas) ir teikia Rūmams, Kalvarijų g. 1, LT-09310 Vilnius kartu su Tvarkos apraše nurodytais dokumentais. Pretendentas gali prašymą teikti elektroniniu būdu per Paslaugų ir gaminių kontaktinio centro portalą www.verslovartai.lt. Atestavimo ir teisės pripažinimo procedūros vyksta ir dokumentai išduodami valstybine kalba. Pagal Rūmų nustatytą Architektų atestavimo vidaus tvarką teikiami šie dokumentai:“.

4. Pakeičiu 25 punktą ir jį išdėstau taip:

„25. Pretendentas turi išlaikyti teisinių žinių egzaminą pagal Rūmų parengtą ir Aplinkos ministerijos patvirtintą programą (toliau – programa), kuri skelbiama Rūmų interneto svetainėje. Teisinių žinių egzaminą organizuoja Rūmai pagal Rūmų nustatytą Architektų atestavimo vidaus tvarką. Pretendento teisinės žinios vertinamos testais, kuriuos, suderinę su Aplinkos ministerija, parengia ir tvirtina Rūmai. Rūmai programą atnaujina ir pakartotinai tvirtina pasikeitus teisės aktams. Teisinių žinių patikrinimo testai keičiami ar papildomi pasikeitus teisės aktams. Teisinių žinių vertinimo egzamino rezultatai galioja ne ilgiau kaip 6 mėnesius po egzamino išlaikymo.“.

5. Pakeičiu 32.6.2 papunktį ir jį išdėstau taip:

„32.6.2. kai išduodamas Aplinkos ministerijos atestatas (2 priedas), suteikiantis teisę eiti teritorijų planavimo vadovo pareigas, – Lietuvos Respublikos aplinkos ministro įgalioto asmens pareigos, vardas, pavardė ir parašas. Atestato numeris žymimas raidėmis „Nr. ATP“;“.

6. Pakeičiu 35 punktą ir jį išdėstau taip:

„35. Pretendentams, pageidaujantiems papildyti atestatą ar dokumentą, taikomos Tvarkos aprašo IV skyriuje nurodytos procedūros. Minėtu atveju pretendentas pateikia Tvarkos aprašo priede nurodytos formos prašymą (1 priedas) ir Tvarkos aprašo 21 punkte nurodytus dokumentus, išskyrus nurodytus 21.2 ir 21.3 papunkčiuose.“.

7. Papildau 2 priedu Lietuvos Respublikos aplinkos ministerijos architekto kvalifikacijos atestato forma (pridedama).

Aplinkos ministras	Kęstutis Trečiokas